b'\n_START_ARTICLE_\nDridif, Bra\xc8\x99ov\n_START_SECTION_\nA\xc8\x99ezare\n_START_PARAGRAPH_\nDridiful este situat pe drumul na\xc8\x9bional DN1, care leag\xc4\x83 F\xc4\x83g\xc4\x83ra\xc8\x99ul de Sibiu, fiind la distan\xc8\x9b\xc4\x83 egal\xc4\x83 fa\xc8\x9b\xc4\x83 de Bra\xc8\x99ov \xc8\x99i Sibiu, pe malul drept al r\xc3\xa2ului V\xc4\x83iuga, mic afluent al Oltului. La est de sat, la circa 1,1\xc2\xa0km, curg apele r\xc3\xa2ului Netot, afluent al Oltului._NEWLINE_Localitatea este format\xc4\x83 ca a\xc8\x99ezare dintr-o strad\xc4\x83 principal\xc4\x83 din care se mai poresc alte trei str\xc4\x83du\xc8\x9be.\n_START_SECTION_\nMonumentul Eroilor din Dridif\n_START_PARAGRAPH_\n\xc3\x8en cimitirul de l\xc3\xa2ng\xc4\x83 biserica mai mic\xc4\x83, cu hramul Sf. Paraschiva, chiar l\xc3\xa2ng\xc4\x83 gardul de la strad\xc4\x83, \xc3\xaen anul 1985 a fost ridicat un monument \xc3\xaen onoarea eroilor din Dridif, c\xc4\x83zu\xc8\x9bi \xc3\xaen Primul \xc8\x99i \xc3\xaen al Doilea R\xc4\x83zboi Mondial. Monumentul, construit din beton mozaicat, are 4 metri \xc3\xaen\xc4\x83l\xc8\x9bime, inclusiv piedestalul, \xc8\x99i este un obelisc sub forma unui trunchi de piramid\xc4\x83, cu latura bazei mari de vreo 65 de centimetri \xc8\x99i cu latura bazei mici de vreo 45 de centimetri. Piedestalul este o prism\xc4\x83 p\xc4\x83trat\xc4\x83 de beton mozaicat, av\xc3\xa2nd latura de 140 de centimetri \xc8\x99i \xc3\xaen\xc4\x83l\xc8\x9bimea de 45 de centimetri. Peste aceast\xc4\x83 prism\xc4\x83, este a\xc8\x99ezat\xc4\x83 o alt\xc4\x83 prism\xc4\x83 p\xc4\x83trat\xc4\x83 executat\xc4\x83 din acela\xc8\x99i material, de 25 de centimetri \xc3\xaen\xc4\x83l\xc8\x9bime, av\xc3\xa2nd latura de c\xc3\xa2te un metru, deasupra c\xc4\x83reia este a\xc8\x99ezat obeliscul de beton mozaicat. Deasupra bazei mici a obeliscului, este a\xc8\x99ezat un cub din marmur\xc4\x83 alb\xc4\x83 av\xc3\xa2nd latura de 20 de centimetri, peste a c\xc4\x83rei fa\xc8\x9b\xc4\x83 dinspre strad\xc4\x83 este aplicat\xc4\x83 o cruce realizat\xc4\x83 din tabl\xc4\x83 de metal inoxidabil, cu luciu-oglind\xc4\x83. Pe cubul din marmur\xc4\x83, este a\xc8\x99ezat un vultur cu aripile desf\xc4\x83\xc8\x99urate \xc8\x99i cu ciocul \xc3\xaendreptat spre st\xc3\xa2nga privitorului. Sub crucea din metal inoxidabil, se afl\xc4\x83 gravat\xc4\x83 efigia din profil (st\xc3\xa2nga) a unui osta\xc8\x99, purt\xc3\xa2nd o casc\xc4\x83 de protec\xc8\x9bie. Sub efigie, pe pl\xc4\x83ci din marmur\xc4\x83 alb\xc4\x83, putem citi inscrip\xc8\x9bia: \xe2\x80\x9e\xc3\x8en memoria eroilor din satul Dridif 1914 - 1918\xe2\x80\x9d, iar mai jos, urmeaz\xc4\x83 \xc3\xaen\xc8\x99iruite, unul sub altul, prenumele \xc8\x99i numele celor 24 de eroi din Dridif, c\xc4\x83zu\xc8\x9bi \xc3\xaen Primul R\xc4\x83zboi Mondial, precum \xc8\x99i numerele de cas\xc4\x83 ale ultimelor lor domicilii. Dedesupt, este a\xc8\x99ezat\xc4\x83 inscrip\xc8\x9bia: \xe2\x80\x9e1941 - 1945\xe2\x80\x9d, precum \xc8\x99i prenumele \xc8\x99i numele celor 12 eroi din Dridif, c\xc4\x83zu\xc8\x9bi \xc3\xaen al Doilea R\xc4\x83zboi Mondial, ca \xc8\x99i numerele de cas\xc4\x83 ale ultimelor lor domicilii. Pe piedestal, se afl\xc4\x83 inscrip\xc8\x9bia: \xe2\x80\x9eRecuno\xc8\x99tin\xc8\x9ba noastr\xc4\x83, 1985\xe2\x80\x9d, f\xc4\x83r\xc4\x83 alte detalii.\n_START_SECTION_\nDemografie\n_START_PARAGRAPH_\nMajoritatea locuitorilor sunt de etnie rom\xc3\xa2n\xc4\x83. Ca \xc8\x99i confesiune religioas\xc4\x83 majoritatea sunt ortodoc\xc8\x99i.'